รฟท.เคาะขายซองประมูลรถไฟทางคู่ “ประจวบฯ-ชุมพร” 26 พ.ย.-2 ธ.ค.นี้
รฟท.ขายซองประมูลรถไฟทางคู่ “ประจวบฯ-ชุมพร” ระยะทาง 167 กม. มูลค่าราว 1.73 หมื่นลบ. วันที่ 26 พ.ย.-2 ธ.ค.นี้ เคาะราคา 3 ก.ย.60 
3 พ.ย. 2559

นายพีระพล ภาวรสุภเจริญ รองปลัดกระทรวงคมนาคม เปิดเผยว่า การรถไฟแห่งประเทศไทย (รฟท.) จะขายเอกสารประกวดราคาโครงการรถไฟทางคู่ ช่วงประจวบคีรีขันธ์-ชุมพร ระยะทาง 167 กม. วงเงิน 17,290.63 ล้านบาท วันที่ 26 พ.ย.-2 ธ.ค.59 และกำหนดให้เสนอราคาวิธีการทางอิเล็กทรอนิกส์ในวันที่ 3 ก.ย.60 คาดว่าจะลงนามสัญญาในเดือน ก.พ.60
ส่วนรถไฟทางคู่ ช่วงมาบกะเบา-ชุมทางถนนจิระ ระยะทาง 132 กม. วงเงิน 29,853.18 ล้านบาท ช่วงลพบุรี – ปากน้ำโพ ระยะทาง 148 กม.วงเงิน 24,722.28 ล้านบาท, ช่วงนครปฐม-หัวหิน ระยะทาง 165 กม. วงเงิน 20,046.41 ล้านบาท, ช่วงหัวหิน-ประจวบคีรีขันธ์ ระยะทาง 90 กม.วงเงิน 10,239.58 ล้านบาท จะประกาศร่างทีโออาร์ลงเวปไซด์ของ รฟท.ในวันที่ 9 พ.ย.นี้ กำหนดขายเอกสารประมูล วันที่ 3-9 ธ.ค. 59 และเสนอราคาในวันที่ 10 ก.พ. 60 ลงนามสัญญาช่วงกลางเดือน มี.ค.60
ทั้งนี้ โครงการรถไฟทางคู่ดังกล่าวอยู่ในแผนปฏิบัติการ (Action Plan) ของปี 59
นายพีระพล กล่าวหลังการประชุมติดตามการดำเนินงานในแผนปฏิบัติการ (Action Plan) ด้านคมนาคมขนส่ง ปี 59 จำนวน 20 โครงการ วงเงินกว่า 1.41 ล้านล้านบาทว่า  โครงการที่อยู่ระหว่างก่อสร้าง 4 ได้แก่ รถไฟทางคู่ช่วงชุมทางถนนจิระ – ขอนแก่น ระยะทาง 185 กม. วงเงิน 23,802 ล้านบาท มีความคืบหน้า 10.12%
โดยโครงการพัฒนาท่าเทียบเรือชายฝั่งA ที่ท่าเรือแหลมฉบัง วงเงิน 1,819 ล้านบาท มีความคืบหน้า 42.38%, โครงการพัฒนาศูนย์การขนส่งตู้สินค้าทางรถไฟที่ท่าเรือแหลมฉบัง (ระยะที่1) วงเงิน 2,031 ล้านบาท มีความคืบหน้า 13.56%, โครงการมอเตอร์เวย์สาย พัทยา-มาบตาพุด ระยะทาง 32 กม. วงเงิน 17,819 ล้านบาท มีความคืบหน้า 12.45%
ขณะที่โครงการที่อยู่ระหว่างการประกวดราคา 9 โครงการ ได้แก่ มอเตอร์เวย์ บางปะอิน-นครราชสีมา ระยะทาง 196 กม. วงเงิน 84,600 ล้านบาท แบ่ง 40 ตอน ประมูลไปแล้ว 25 ตอน เหลืออีก 15 ตอน คาดว่าจะลงนามสัญญาได้ในเดือน ธ.ค.59 ส่วนสายบางใหญ่-กาญจนบุรี ระยะทาง 96 กม. วงเงิน 59,120 ล้านบาท แบ่ง 25 ตอน ประมูลแล้ว 9 ตอน อีก 15 ตอนจะลงนามในเดือน ธ.ค.59 ส่วนอีก 1 ตอน อยู่ระหว่างปรับแบบคาดลงนามได้ในเดือน ก.พ. 60
สำหรับโครงการพัฒนาท่าอากาศยานสุวรรณภูมิ ระยะ 2 แบ่งเป็น 7 งาน ประมูลแล้ว 3 งาน ส่วนงานจัดซื้อพร้อมติดตั้งระบบขนส่งผู้โดยสารอัตโนมัติ (APM) มีผู้ซื้อซองประมูล 9 ราย กำหนดให้ยื่นข้อเสนอในวันที่ 28 พ.ย.นี้ ส่วนอีก 3 งานที่เหลือคาดว่าจะดำเนินการได้ตามแผนและก่อสร้างแล้วเสร็จในปี 62
ขณะที่โครงการรถไฟฟ้า 3 สาย คือ สายสีส้ม ตะวันออก ช่วงศูนย์วัฒนธรรมฯ-มีนบุรี ระยะทาง 21 กม. วงเงิน 109,540.84 ล้านบาท แบ่ง 6 สัญญา มีผู้ยื่นซองประมูล 5 กลุ่ม จะสรุปผลประมูลในเดือน มี.ค.60 และลงนามสัญญาเดือน เม.ย. 60, สายสีชมพู ช่วงแคราย-มีนบุรี ระยะทาง 34.5 กม. วงเงิน 56,691.01 ล้านบาท และ สายสีเหลือง ช่วงลาดพร้าว-สำโรง ระยะทาง 30.4 กม. วงเงิน 54,644 ล้านบาท ขายเอกสารประกวดราคาแล้วกำหนดยื่นซองวันที่ 7 พ.ย. 59 สรุปผลประมูลในเดือน มี.ค. 2560 และลงนามสัญญาทั้ง 2 สายในเดือนมิ.ย. 60
ส่วนสายสีม่วงใต้ ช่วงเตาปูน-ราษฎร์บูรณะ ระยะทาง 23.6 กม. วงเงิน 131,004.3 ล้านบาท  อยู่ระหว่างรอความเห็นจากสำนักงานคณะกรรมการพัฒนาการเศรษฐกิจและสังคมแห่งชาติ(สศช.) คาดว่าจะเสนอ คณะรัฐมนตรี (ครม.)  ในเดือนพ.ย.
ทั้งนี้ โครงการก่อสร้างรถไฟความเร็วสูงสาย กรุงเทพ-หัวหิน ระยะทาง 165 กม. วงเงิน 94,673.16 ล้านบาท กระทรวงคมนาคมเห็นชอบแล้วและเสนอไปยังสำนักงานคณะกรรมการนโยบายรัฐวิสาหกิจ (สคร.) แล้ว ส่วนรถไฟความเร็วสูงสายกรุงเทพฯ-ระยอง ระยะทาง  193.50 กม. วงเงิน 152,528 ล้านบาท รฟท.อยู่ระหว่างปรับปรุงรายละเอียดเพิ่มเติมในประเด็นการพัฒนาอสังหาริมทรัพย์บริเวณรอบสถานีเชื่อมต่อ โดยจะเปิดให้เอกชนเสนอพื้นที่ใหม่ได้ คาดว่าจะเสนอคณะกรรมการ PPP อนุมัติใน 2 เดือน (PPP Fast Track) คาดว่าจะเปิดประมูลได้ในไตรมาส 1/60